**«100 нақты қадам» Ұлт жоспарының**

**83-қадамын іске асыруға орай Қазақстан Республикасында**

**Еңбек кодексінің жаңа моделін енгізудің барысы туралы»**

**деген тақырыпта 2017 жылғы 9 қазанда өткен үкімет**

**сағатының нәтижелері бойынша**

**ҰСЫНЫСТАР**

Қазақстан Республикасы Еңбек және халықты әлеуметтік қорғау министрінің баяндамасын тыңдап, Қазақстан Республикасы Парламентінің Мәжілісі **ҰСЫНАДЫ:**

**1. Қазақстан Республикасының Үкіметі:**

1) Мемлекет басшысы «Қазақстан – 2050» Стратегиясы. Қалыптасқан мемлекеттің жаңа саяси бағыты» атты Қазақстан халқына Жолдауында атап өткен еңбек және жұмыспен қамту саласындағы негізгі басымдықтарды кешенді және тиімді іске асыруды қамтамасыз етсін;

2) әлеуметтік-экономикалық, демографиялық және көші-қон факторларын ескере отырып, Қазақстанның өндіргіш күштерінің (оның ішінде еңбек ресурстарының) болжамы бойынша жүйелі негізде талдамалық зерттеулер жүргізсін;

3) мемлекеттік білім беру тапсырысының бағыттарын қалыптастыру мақсатында еңбек нарығының еңбек ресурстарына нақты қажеттіліктерін бағалауды жүргізсін;

4) өнімді аз беретін жұмыспен қамтылудың жоғары деңгейінің және бейформалды еңбек қатынастарының себептеріне талдау жүргізсін;

5) өзін-өзі жұмыспен қамтыған халықты рәсімдеу жөніндегі, жұмыссыз адамды және өзін-өзі өнімді аз беретін жұмыспен қамтыған халықты өнімді жұмыспен қамтуға тарту жөніндегі шаралар кешенін қабылдасын;

6) кәсіпорындарда жалақы, міндетті зейнетақы жарналары мен әлеуметтік аударымдар бойынша берешекті уақытылы анықтау мақсатында оған жергілікті атқарушы органдардың қол жеткізуін қамтамасыз ете отырып, мемлекеттік органдардың ақпараттық жүйелерін өзекті ету және интеграциялау жөнінде шаралар қабылдасын;

7) мемлекеттік еңбек инспекторларының еңбек заңнамасын, жұмыс берушінің жалақыны уақытылы төлемеу бөлігіндегі бұзушылықтарды жою туралы нұсқамаларын «Атқарушылық іс жүргізу және сот орындаушыларының мәртебесі туралы» Қазақстан Республикасының Заңына сәйкес атқарушылық құжаттардың тізіміне енгізу мүмкіндігін қарастырсын;

8) кәсіпорындарды негізгі өндірістік қорларды жоспарлы жаңғыртуды жүргізу бойынша ынталандыруға бағытталған шаралар кешенін әзірлесін;

9) еңбек қауіпсіздігі және еңбекті қорғау жөніндегі салалық нормативтік құқықтық актілерді қайта қарау жөнінде шаралар қабылдасын;

10) кәсіпорындарды зиянды және қауіпті еңбек жағдайларын азайту бойынша ынталандыру үшін шаралар әзірлесін;

11) еңбекақы қорын кәсіпкерлік қауіпті міндетті сақтандыру жүйесіне енгізу мүмкіндігін қарастырсын (кәсіпорын тараған немесе банкрот болған жағдайда бұл қауіптер сақтандыру жағдайының болуы деп танылсын);

12) жұмыскерлердің республикалық және салалық бірлестіктерінің еңбек заңнамасы нормаларының іске асырылуына қоғамдық бақылау жасау тетіктерін жетілдіру үшін жағдай жасау жөнінде шаралар қабылдасын.

**2. Қазақстан Республикасының Еңбек және халықты әлеуметтік қорғау министрлігі орталық және жергілікті мемлекеттік органдармен бірлесіп:**

1) қауіптерді бағалау жүйесі негізінде профилактикалық іс-шараларды кеңейту арқылы еңбек инпекциялары тарапынан мемлекеттік бақылаудың тиімділігін арттыру жөнінде шаралар қабылдасын;

2) Парламент Мәжілісі депутаттарының Қазақстан Республикасының Еңбек кодексіне:

- республиканың кәсіпорындарында жалдамалы еңбектің жекелеген нысандарын қолдануға тыйым салу;

- еңбек шартын бұзған кезде оны бұзу себептеріне қарамастан, өтемақы төлемінің ең аз мөлшерін бекіту;

- бас, салалық және өңірлік келісімдер мен ұжымдық шарттар жасаған кезде барлық қызмет салаларында жұмыс берушінің жауаптылығын, сондай-ақ олардың ережелерін орындамағаны үшін жауаптылықты күшейту;

- кәсіпорында келісу комиссиясын құрған кезде еңбек қатынастары тараптарының міндеттерін айқындау;

- еңбек инспекторларына міндетті зейнетақы жарналары мен әлеуметтік аударымдар бойынша берешек анықталған кәсіпорындарға бару құқығын беру;

- ауыр жұмыстарда, зиянды және (немесе) қауіпті еңбек жағдайларында жұмыс істейтін жұмыскерлердің жекелеген санаттары үшін қоса атқаратын жұмысты жүзеге асыруға тыйым салуға шектеулерді алып тастау;

- мерзімді әскери қызметке шақырылған жұмыскерлерге мерзімді әскери қызметті өткеру кезеңінде жұмыс орнын (лауазымын) сақтау, сондай-ақ жергілікті әскери басқару органдарына шақыру туралы шақыру қағазы болған кезде жұмыс орны бойынша жалақысын сақтау;

- жұмыскерлер медициналық қорытындыға сәйкес отбасының науқас мүшесін күтуді жүзеге асырған кезде оларға толық емес жұмыс уақыты режиміне көшуге немесе жалақысы сақталмайтын демалысқа құқық беру бөлігінде өзгерістер мен толықтырулар енгізу жөніндегі ұсыныстарын қарасын;

3) «Атамекен» ұлттық кәсіпкерлер палатасымен және жұмыс берушілердің салалық қауымдастықтарымен бірлесіп, кәсіптік стандарттарды дайындауды аяқтау жөніндегі жұмысты жандандырсын, сондай-ақ олардың негізінде тиісті кәсіптік білім беру бағдарламаларын әзірлесін;

4) кәсіптік одақтармен бірлесіп, Халықаралық еңбек ұйымы ұсынатын еңбек қауіпсіздігі және еңбекті қорғау жөніндегі стандарттарды еліміздің кәсіпорындарына енгізу жөніндегі жұмысты жүргізсін;

5) халықаралық тәжірибені ескере отырып, одан әрі Ұлттық біліктілік органын құру жөніндегі тұжырымдаманы әзірлеу үшін пилоттық салалық орталықтарға бағалау жүргізу жөніндегі Жол картасын әзірлесін;

6) мемлекеттік еңбек инспекторларын кәсіпорындарда қазіргі заманғы бақылау және қауіпсіздік техникасы әдістеріне оқытуды ұйымдастыру жөнінде шаралар қабылдасын;

7) жұмыскерлерді қашықтықтан оқытудың қазіргі заманғы әдістерін және ақпараттық технологияларды пайдалануды көздейтін еңбек қауіпсіздігі және еңбекті қорғау мәселелері бойынша оқытуды жүргізу, оларға нұсқама беру және олардың білімін тексеру жөнінде шаралар қабылдасын;

8) әйелдердің еңбегін пайдалануға тыйым салынатын жұмыстардың тізімін, сондай-ақ олардың физиологиялық мүмкіндіктеріне сәйкес келетін шекті нормаларды өзекті ету жөніндегі жұмысты жалғастырсын;

9) кәсіподақ ұйымдарымен, жергілікті атқарушы органдармен бірлесіп, орта және шағын кәсіпкерлік саласындағы жұмыскерлерге берілген мемлекеттік кепілдіктердің (ең төменгі еңбекақыға, ең қысқа жұмыс уақытына, демалыс уақытының ұзақтығына құқық) іске асырылуына мониторинг жүргізсін;

10) жұмыскерлердің, оның ішінде зейнеткерлікке шығатын жасқа жақындаған әйелдердің еңбек процесінен жұмыс берушілердің шешімі бойынша босатылуының есебін, босау себептерін көрсете отырып, тұрақты негізде жүргізсін;

11) бақытсыз жағдай кезінде және жұмыс беруші мен жұмыскердің аралас жауаптылығын бағалау шәкілін енгізу арқылы анықтау кезінде олардың кінәсін бағалаудың өлшемшарттарын пысықтасын;

12) кәсіптік одақтармен, министрліктермен және ведомстволармен, сондай-ақ жергілікті атқарушы органдармен бірлесіп, Еңбек қауіптері картасының ай сайынғы деректері негізінде еңбек саласындағы проблемаларды (кәсіпорындардағы өндірістік және әлеуметтік жанжалдар, жалақы бойынша берешек; жұмыскерлерді жаппай босату фактілері, қауіпсіз еңбек жағдайларын қамтамасыз етпеу, жұмыс берушілердің еңбек заңнамасын сақтамауы) шешу үшін ұйымдастыру шараларын, әлеуметтік-экономикалық шаралар қабылдасын;

13) «Еңбек қауіпсіздігі және еңбекті қорғау жөніндегі қызмет» кәсіптік стандартын әзірлесін;

14) кәсіпорындарда жұмыс істейтін және жаңадан құрылатын келісу комиссиялары қарайтын мәселелерге, еңбек жанжалдарының себептері мен оларды шешу жолдарына тұрақты мониторинг жасай отырып, олардың ақпараттық дерекқорын құрсын;

15) БАҚ-та еңбек заңнамасының мәселелері бойынша тұрақты ақпараттық-түсіндіру жұмысын жүргізсін.

 **3. Жергілікті атқарушы органдар:**

1) жұмыс берушілермен, жұмыскерлермен және кәсіподақ ұйымдарымен еңбек заңнамасы бойынша проблемалық мәселелерді талқылау бойынша диалогты алаңқайлар құру жөніндегі жұмысты жандандырсын;

2) жұмыс берушілермен Еңбек кодексінің қолданыстағы тетіктерін барынша қолдана отырып, жұмыс орындарын сақтау жөнінде тұрақты негізде түсіндіру жұмысын жүргізсін, сондай-ақ Өнімді жұмыспен қамтуды және жаппай кәсіпкерлікті дамыту бағдарламасы шеңберінде жұмысқа орналасу, оқу, шағын кредиттер алу мәселелері жөніндегі ақпараттық-түсіндіру жұмысын ұйымдастырсын;

3) деректерді кәсіпорындар бөлінісінде Еңбек қауіптері картасына енгізе отырып, жергілікті жерлерде жұмыскерлердің босатылуына тұрақты мониторинг жүргізсін. Босатылатын жұмыскерлерді тұрақты жұмыс орындарымен қамтамасыз ету жөніндегі шараларды көздесін;

4) кәсіпорындардың мүмкіндігі шектеулі адамдарды жұмысқа орналастыру жөніндегі нақты қажеттілігі мен ресурстық мүмкіндіктерін айқындасын;

5) жұмыс берушілердің еңбек заңнамасын сақтауын бақылау жөніндегі, оның ішінде кейіннен әлеуметтік әріптестік және дағдарысқа қарсы штабтар жөніндегі өңірлік комиссиялардың отырыстарында қарай отырып, берешекті өтеу, міндетті зейнетақы жарналары мен әлеуметтік аударымдардың көлемін азайтуға жол бермеу жөніндегі жұмысты күшейтсін;

6) еңбек қатынастары тараптарының алған міндеттемелерді сақтауын, оның ішінде жұмыс орындарын сақтау, өндірістік процестерді тұрақтандыру және жұмыскерлердің еңбек құқықтарын қамтамасыз ету жөніндегі міндеттемелерді сақтауын бағалай отырып, жасалған ұжымдық шарттардың орындалуына мониторинг жүргізсін;

7) мемлекеттік еңбек инспекторларының объектілердегі жұмысының тиімділігін арттыру жөнінде шаралар қабылдасын;

8) кәсіптік одақтарға еңбек заңнамасының нормаларын түсіндіру жұмысын жүргізу бойынша жәрдем көрсетсін;

9) әлеуметтік-еңбек саласына (ұжымдық шарттар, еңбек шарттары, жалақы бойынша берешек және басқалары) мониторингті жүзеге асырсын, оның қорытындылары бойынша кәсіптік одақтармен бірлесіп, орын алған проблемаларды жою жөніндегі нақты шешімдерді пысықтасын;

11) кәсіпорындарда бейформалды еңбек қатынастарын анықтау жөніндегі жұмысты жүргізсін;

12) Еңбек қауіптері картасының негізінде кәсіптік одақтармен бірлесіп, жанжалдарды немесе жұмыс берушілердің заңсыз іс-әрекеттерін шешу жөнінде тиімді жедел шаралар қабылдасын.